Vedtægter_KBHFFØsterbro

KBHFF Østerbro, Vedtaget xxx November 2011
 * Vedtægter KBHFF Østerbro **

§ 1. Navn og hjemsted

Stk. 1. Afdelingens navn er KBHFF Østerbro, KBHFFØ i daglig tale.

Stk. 2. Afdelingens hjemsted er Østerbro.

§ 2. Formål

Stk. 1. Afdelingens formål er:

· At være en del af en bæredygtig fremtid ved at gøre bæredygtige, økologiske fødevarer tilgængelige for alle.

· At forsyne medlemmerne med et sæsonbetonet udbud af økologiske varer, der er dyrket og produceret så lokalt som praktisk muligt.

· At skabe et økonomisk bæredygtigt, selvstændigt og transparent alternativ til de kommercielle fødevarevirksomheder.

· At være et lokalt forankret arbejdende fællesskab, der danner ramme for samarbejde og møde mellem mennesker på en åben og inkluderende vis.

· At støtte fair og direkte handel.

· At være miljøvenlig ved bruge ressourcer med omtanke.

· At formidle og fremme viden om økologi, fødevarer, tilberedning og forbrug


 * §3. Medlemskreds **

Stk. 1. Alle medlemmer af KBHff kan blive medlemmer af **KBHFF Østerbro **.

Stk. 2. KBHFF Østerbro følger KBHff's vedtægter for medlemmer.

§ 4. Afdelingsmøderne

Stk. 1. Afdelingsmøderne er afdelingens højeste myndighed.

Stk. 2. Afdelingsmøderne tilstræbes afholdt mindst 3 gange om året.

Stk. 3. Afdelingsmøderne har til formål at give medlemmerne mulighed for at træffe beslutninger omkring afdelingens drift og udvikling, herunder fordelingen af afdelingens økonomiske overskud. Stemmeberettigede på afdelingsmøderne er alle medlemmer af KBHFF Østerbro. Hvert medlemskab har en stemme. Der kan ikke stemmes ved fuldmagt.

Stk. 4. Forslag til afdelingsmøderne skal være butiksgruppen i hænde senest to uger før mødet, hvorefter de offentliggøres på afdelingens hjemmeside og i det elektroniske nyhedsbrev. Dette skal ske senest en uge inden afdelingsmødet. Stk. 5. I forbindelse med forslag til afdelingsmøderne tilstræbes konsensus. Hvis mødets dirigent finder dette umuligt, kan forslag vedtages med simpelt flertal.

Stk. 6. Butiksrepræsentant, indkøbsansvarlig og de 2 økonomiansvarlige skal vælges på et afdelingsmøde for en periode på et år.

§ 5. Afdelingens daglige ledelse

Stk. 1. Afdelingens daglige ledelse udgøres af butiksgruppen, udfra vedtagne beslutninger foretaget på afdelingsmøderne, i overensstemmelse med disse vedtægter.

Stk. 2. Butiksgruppen udgøres af butiksrepræsentanten, den indkøbsansvarlige, de to økonomiansvarlige og evt. suppleanter samt medlemmer af afdelingen, der ønsker at deltage i afdelingens daglige drift.

Stk. 3. Afdelingen indstiller butiksrepræsentanten som medlem af KBHff's bestyrelse. Butiksrepræsentanten vælges ind i KBHff’s bestyrelse ved den årlige generalforsamling.

Stk. 4. Butiksgruppens beføjelser begrænser sig udelukkende til mindre økonomiske anliggender i forbindelse med den daglige drift.

§ 6. Økonomi, regnskab og revision

Stk. 1. Afdelingens regnskabsår følger kalenderåret.

Stk. 2. Afdelingens regnskab føres af de økonomiansvarlige.

Stk. 3. Afdelingerne bidrager til foreningens fælles økonomi ved kvartalsvis indbetaling af et afdelingskontingent. Afdelingskontingentet fastsættes af KBHff's generalforsamling.

Stk. 4. Regnskabet revideres af de på KBHff's generalforsamlings valgte revisorer.

Stk. 5. Butiksgruppen kan i ingen tilfælde hæfte for afdelingens eventuelle underskud eller gæld.


 * §7. Afdelingens opløsning. **

Stk. 1.Afdelingens opløsning kan kun ske på et medlemsmøde indkaldt med dette for øje, med 3/4 af de fremmødtes stemmer for forslaget.

Stk. 2. Eventuelt overskud/formue/materiel tilfalder ved opløsning af afdelingen KBHff.